《被花恼 夜坐忆远，依杨守斋体。》
清代·姚燮

今宵对酒倚孤灯，凄绝二三更雨。脉脉新凉透罗纻。

鸥边乱荻，蛩边乱筱，尽是秋来路。眉恨结，鬓丝凋，庾郎憔悴江潭赋。

远道未归人，莫也年华感迟暮。朝鞍戍堠，夜枕江篷，算泊天涯絮。

趁风高、银汉雁将来，问缄得、愁心寄侬否。莫说道、越山吴水烟树阻。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。